**POZIV ZA MEDIJE**

Poštovane, poštovani,

**ZAKLADA**

**HRVATSKE AKADEMIJE ZNANOSTI I UMJETNOSTI**

poziva Vas na

**TREĆU SVEČANU DODJELU**

**KNJIŽEVNE NAGRADE STIPANA BILIĆA-PRCIĆA**

**u petak, 23. studenoga 2018., u 12 sati**

u palači Hrvatske akademije znanosti i umjetnosti

Trg Nikole Šubića Zrinskog 11, Zagreb

P r o g r a m

Uvodna riječ:

akademik ZVONKO KUSIĆ, predsjednik Hrvatske akademije znanosti i umjetnosti

akademik VELIMIR NEIDHARDT, predsjednik Upravnog odbora Zaklade HAZU

Predstavljanje dobitnice Književne nagrade Stipana Bilića-Prcića:

akademik KREŠIMIR NEMEC

Dodjela nagrade:

akademik VELIMIR NEIDHARDT , predsjednik Upravnog odbora Zaklade HAZU

MARINA ŠTANCL, dipl. iur, ravnateljica Zaklade HAZU

Riječi zahvale dobitnice nagrade prof. dr. sc. Helene Sablić Tomić

Dobitnica *Književne nagrade Stipana Bililća-Prcića* je **prof. dr. sc. Helena Sablić** Tomić za monografiju *U osječkom Nutarnjem gradu* (HAZU i Zavod za znanstveni i umjetnički rad HAZU u Osijeku, 2017.).

*Akademik Krešimir Nemec:*

*U monografiji* U osječkom Nutarnjem gradu *osnovna je autoričina intencija analiza kulturnoga identiteta grada Osijeka u dugom vremenskom rasponu - od 1687. (odlazak Turaka iz Tvrđe) do 1924. godine (rušenje tvrđavskih bedema). Posebnu pozornost posvećuje opisivanju različitih aspekata osječke urbane strukture, od sakralnih objekata (crkve i crkvena arhitektura), preko kulturno-povijesnih spomenika (palače, tiskare, kazalište, škole, vojne zgrade), do objekata koji ulaze u privatnu sferu (kavane, krčme, obiteljske kuće). Fenomenologiji grada autorica pristupa tako da istražuje paralelno njegovu fizičku strukturu (kuće, ulice, trgove, parkove, šetnice), a potom i socijalnu morfologiju i kolektivnu memoriju (klasni sastav, običaji, navike, sjećanja). Budući da je bio upravno, gospodarsko, obrazovno, vojno i kulturno središte, Nutarnji grad imao je u povijesti Osijeka ključnu ulogu kao jezgra urbane strukture. Zato se autoričina analiza zaustavlja na onim aspektima koji Tvrđu čine najurbaniziranijim dijelom Osijeka. Ona metodološki dosljedno, na tragu urbane semiotike, čita grad kao tekst - tekst kulture. Na temelju dostupne arhivske građe i povijesne literature istražuje materijalnu i kulturnu tradiciju Nutarnjega grada, prati urbani kontinuitet, ali i analizira preobrazbe javnoga i privatnoga života tijekom vremena, osobito u razdoblju turbulentnih povijesnih događaja. Osječki Nutarnji grad u istraživanju Helene Sablić Tomić pokazuje se kao skladan spoj vojne utvrde i pravilno organizirane gradske svakodnevice sa specifičnim srednjoeuropskim urbanim ritmom. Svako poglavlje prati dokumentarno-fotografski materijal pronađen u arhivima, muzejima, galerijama i crkvenim spisima. Ovdje je ta dragocjena građa objavljena prvi put. Cjelovita slika kulture grada Osijeka kao dijela nacionalne (hrvatske) i regionalne (slavonske) tradicije ostvarena je interdisciplinarnim i intermedijalnim pristupom, susretištem različitih znanstvenih grana: povijesti, urbane antropologije, filologije, semiotike, kulturološke teorije.*

*Znanstvena monografija Helene Sablić Tomić* U osječkom Nutarnjem gradu*, objavljena u dvojezičnom izdanju (hrvatski i njemački), rezultat je višegodišnjega sustavnog istraživanja i predstavlja značajan doprinos hrvatskoj kulturi. Djelo je ujedno i vrijedan prilog europskoj kontekstualizaciji slavonskoga kulturnog prostora.*

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću i medije HAZU

Gordana Poletto Ružić